อาร์เอส ชี้ การเมืองไม่กระทบธุรกิจบันเทิง
อาร์เอส ระบุ การเมืองไม่กระทบแผนธุรกิจ มองแง่ดีผู้บริโภคอยู่บ้านบริโภคบันเทิงมากขึ้น
16 ก.พ. 2553

อาร์เอส ระบุ การเมืองไม่กระทบแผนธุรกิจ มองแง่ดีผู้บริโภคอยู่บ้านบริโภคบันเทิงมากขึ้น 
นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส เปิดเผยว่า ปัญหาการเมืองที่เกิดขึ้นไม่ส่งผลกระทบต่อแผนการดำเนินธุรกิจของอาร์เอสในปีนี้ อย่างปีที่ผ่านมาการเมืองเข้ามากระทบในส่วนของธุรกิจอีเวนต์ ซึ่งไตรมาสแรกของปีนี้ อาร์เอสไม่มีแผนการจัดอีเวนต์ เพราะการใช้เงินของลูกค้าจะเริ่มใช้ในช่วงเข้าสู่ไตรมาส 2
อย่างไรก็ตาม ปัญหาการเมืองที่เกิดขึ้น จะส่งผลกระทบต่อบรรยากาศการลงทุน ทำให้ประชาชนเกิดความรำคาญและกังวลมากกว่า ซึ่งมองในแง่บวกอาจส่งผลดีต่อธุรกิจบันเทิง เพราะปัญหาที่เกิดขึ้นทำให้คนเลือกที่จะอยู่บ้าน มากกว่าจะออกไปข้างนอก
ทั้งนี้ บริษัทอาร์เอส ได้เปิดสายงานออนไลน์บิสสิเนสขึ้นมาใหม่ เพื่อก้าวสู่ธุรกิจเพลงดิจิตอลอย่างสมบูรณ์ ด้วยการปรับปรุงเวบไซต์เพลงดอทคอมใหม่ทั้งหมด ภายใต้แนวคิด “ร้านโหลดเพลงออนไลน์ หาเพลงอะไรก็เจอ” เป็นรูปแบบ มิวสิค โซเชี่ยล เน็ตเวิร์ค ที่สามารถแบ่งปันกันในกลุ่มเพื่อน และเชื่อมต่อกับอุปกรณ์อื่น ๆ เช่น สมาร์ทโฟน
“เชื่อว่าปัจจุบันการฟังเพลงไม่ได้ลดลง และเพิ่มมากขึ้นด้วย แต่เป็นการฟังผ่านออนไลน์ ซึ่งมองว่ามากกว่าการฟังเพลงในช่องทางอื่น แต่ที่ผ่านมาการเป็นการฟังอย่างผิดกฎหมาย เพราะฉะนั้นเพลงดอทคอม จึงเป็นจิ๊กซอว์สำคัญที่จะเติมเต็มการก้าวสู่ดิจิตอลมิวสิคอย่างเต็มรูปแบบของอาร์เอส” นายสุรชัยกล่าว
สำหรับสายงานออนไลน์บิสสิเนส จะบริการเวบไซต์ 3 เวบด้วยกัน ได้แก่ เพลงดอทคอม, ชีซ่าดอทคอมและสคูลบัสดอทคอม โดยตั้งเป้าหมายว่าจะมีรายได้รวม 107 ล้านบาท ส่วนการโหลดเพลงผ่านเวบไซต์เพลงดอทคอม ขณะนี้ยังไม่สามารถประเมินรายได้ได้ แต่หากดึงคนที่เคยโหลดเพลงผิดกฎหมายมาสู่ระบบที่ถูกต้อง แค่ 5% ถือเป็นกำไรของบริษัทแล้ว
ที่ผ่านมา การดำเนินธุรกิจเพลงดิจิตอลของอาร์เอส มีการจำหน่ายผ่านช่องทางมือถือเป็นหลัก ซึ่งมีรายได้กว่า 400 ล้านบาท และปีนี้คาดว่าจะมีรายได้ 530 ล้านบาท เป็นสัดส่วนรายได้ที่มากกว่าช่องทางการจำหน่ายในรูปแบบซีดีและวีซีดี